Author: mochnacka
Last saved by: spano
Company: Úrad Vlády SR

ÚRAD VLÁDY SLOVENSKEJ REPUBLIKY
               sekcia vládnej legislatívy

								 Na rokovanie vlády SR
								 Dňa  31.marca  2004								           K materiálu č.7938/2004
						 		 K bodu č. 

      S T A N O V I S K O

k návrhu zákona o vyplatení jednorazového príspevku poberateľovi dôchodku v roku 2004 a o zmene a doplnení niektorých zákonov

	I.

Návrh zákona, o vyplatení jednorazového príspevku poberateľovi dôchodku v roku 2004 a o zmene a doplnení niektorých zákonov predkladá na rokovanie vlády Slovenskej republiky minister práce, sociálnych vecí a rodiny Ľudovít Kaník mimo plánu legislatívnych úloh vlády Slovenskej republiky na rok 2004.

	II.
      Účelom predloženého návrhu zákona je zmierniť prechodné vplyvy systémových zmien realizovaných v hospodárstve Slovenskej republiky na sociálnu situáciu dôchodcov. Dňa 23. marca 2004 sa vláda Slovenskej republiky rozhodla poskytnúť z verejných financií jednorazový príspevok poberateľom dôchodkov priznaných podľa všeobecných predpisov o sociálnom zabezpečení a vyplácaných Sociálnou poisťovňou a orgánom sociálneho zabezpečenia silového rezortu. Výška jednorazového príspevku sa navrhuje v sume 1000 Sk a ako sociálna dávka bude podľa § 9 ods. 2 písm. b) zákona č. 595/2003 Z. z. o dani z príjmov oslobodený od dane.
Súčasne sa navrhuje doplnenie zákona o životnom minime tak, aby sa jednorazový príspevok nezapočítaval do príjmov na účely určenia súm životného minima, t.j. aj na určené sumy dávok v hmotnej núdzi. Zmenou a doplnením zákona o rodičovskom príspevku sa navrhuje zabezpečiť zvýšenie sumy rodičovského príspevku ako štátnej sociálnej dávky s účinnosťou od 1. júla 2004.Výdavky spojené so zvýšením súm rodičovského príspevku budú financované z prostriedkov štátneho rozpočtu a predpokladajú sa vo výške 223 mil. Sk.
    	Výdavky spojené s poskytnutím jednorazového príspevku budú financované z prostriedkov štátneho rozpočtu  a predpokladajú sa pre poberateľov dôchodkov vyplácaných Sociálnou poisťovňou a pre poberateľov dôchodkov vyplácaných orgánmi sociálneho zabezpečenia silových rezortov vo výške 1,25 mld. Sk. 

                                                      III.
	                        
Návrh zákona nebol predmetom rokovania Legislatívnej rady vlády Slovenskej republiky. Sekcia vládnej legislatívy Úradu vlády Slovenskej republiky po jeho posúdení odporúča vláde návrh zákona o vyplatení jednorazového príspevku poberateľovi dôchodku v roku 2004 a o zmene a doplnení niektorých zákonov schváliť s týmito pripomienkami:

K článku I

V § 1 odsek 7 za slovami „ vdovského dôchodku“ je bodku potrebné nahradiť 
čiarkou.

     K článku II

V poznámke pod čiarou k odkazu 12 je potrebné vypustiť slová „a o doplnení zákona č. 601/2003 Z. z. o životnom minime“.

Bratislava 30. marca 2004